DA lê klag ná dokter se ‘rasopmerking’ teen LPArgieffoto (Foto: Parentingupstream, Pixabay) Die DA in Limpopo het bekendgemaak dat hy die kliniese bestuurder van die Bela-Bela-hospitaal in Limpopo onder meer by die Menseregtekommissie (MRK) verkla het nadat hy na bewering ŉ rasgelaaide opmerking teenoor een van dié party se LP’s gemaak het. Jacques Smalle, leier van die DA in Limpopo, het gesê hy en Lindy Wilson, DA-LP en die party se woordvoerder van gesondheid in Limpopo, het ŉ oorsigbesoek by die hospitaal afgelê ná verskeie “raaiselagtige sterftes” by die hospitaal. “Daar is gevalle waar mense die dag ontslaan word en dan die volgende dag tuis sterf. Daar was ongeveer ŉ maand gelede ook ŉ geval toe ŉ ma haar baba na die hospitaal gebring het omdat sy gemeen het die baba haal nie normaal asem nie. Die personeel het haar eers aangespreek oor sy die baba in die vroeë oggendure na die hospitaal gebring het. Sy het die baba daar gelaat en toe sy die volgende oggend die hospitaal besoek, was die baba dood,” het Smalle gesê. Volgens hom het dr. Dan Sithole, die kliniese bestuurder, toe op ŉ baie onsimpatieke wyse vir die getraumatiseerde ma gesê: “Baie babas gaan dood. Vandag was nou net jou beurt.” Tydens Smalle en Wilson se besoek het hulle met die personeel vergader en in die vergadering is dié voorval deur Wilson geopper. “Sithole het dit verloor en vir haar gesê sy moenie hierheen [na die hospitaal] kom met haar wit mentaliteit nie.” Smalle meen dit is glad nie gepaste gedrag vir ŉ dokter nie en het die saak reeds by die MRK sowel as die Suid-Afrikaanse Raad vir Gesondheidsberoepe aangemeld. “Ek is van plan om dit Maandag onder die gelykheidshof se aandag ook te bring; ek dink daar is genoeg meriete daarvoor. Ek sal dit nie daar laat voordat ek bevestiging het dat die departement interne stappe gaan doen nie.” Neil Shikwambana, woordvoerder van die departement van gesondheid in Limpopo, het Vrydag aan Maroela Media gesê die departement ondersoek die voorval. “Niemand, werker, gas, werkgewer of enigiemand anders, verdien om neerhalend, wat nog te sê op ŉ rassistiese manier, behandel te word nie. Ons ondersoek sal dit wat verkeerd gedoen is regstel indien daar iets [verkeerds] was.” Shikwambana het bygevoeg dat die departement oorsigbesoeke verwelkom, maar dat dit ook op so ŉ manier uitgevoer moet word dat dit nie konflik uitlok nie. “Ons wil hê as die LP’s die hospitaal verlaat moet hulle die inligting gekry het waarvoor hulle gekom het, maar dat die personeel ook moet glimlag. Dit moet ŉ wen-wen wees”.